ADRIJANOVA MASLINA

Adrijanov otac bio je nadaleko poznat uzgajivač maslina.  Ispred prozora  njegove kuće sama je nikla jedna maslina. Maslinar je nije presadio u maslinik nego ju je pustio da raste pred prozorom. Strpljivo ju je zalijevao i okapao. Svi su joj se veselili, osobito Adrijan koji je još kao dijete odlučio nastaviti očev posao.

Jednog dana veliko nevrijeme pohara maslinik. Što zbog tuge za maslinikom, što zbog godina, Adrijanov otac preseli na onaj svijet.

Maslina ispred kuće uspjela se oporaviti i godinama je donosila bogat urod. Od plodova se pripremalo ulje i  prodavalo ili mijenjalo za druge životne potrepštine. Od masline se živjelo, uz maslinu se starilo. Maslina je postala i Adrijanov simbol pobjede nad životom.

No Adrijanova djeca razišla su se za drugačijim i lakšim životom.  Njemu su otežale noge, ponestajalo mu je daha i činilo mu se da jako dugo pamti... S Adrijanom je ostarila i maslina. Zaškripali i njoj zglobovi. Donosila je sve manje plodova.

– Pametna si ti! –  prošapće Adrijan naslonjen na njezino deblo. – Što bih s viškom uroda?

Iznenada jedne godine maslina ne rodi. Za vrijeme oluje slomio joj vihor mnoge grane i grančice. Tužno ju je bilo vidjeti ogoljelu i nemoćnu. Adrijan počne skupljati lišće s otpalih grančica.

– Kad već nisi donijela plodove, barem ću od tvojih listova pripremati čaj za čišćenje krvnih žila i sniženje tlaka.

Napunio starac nekoliko vrećica maslinovim lišćem i zagledao se u preostale grančice. Umjesto da ih spali kao svetu biljku, ponudi ih za razmjenu.

Najprije se za razmjenu zainteresirao jedan otac. Ljutito je dohvatio najdulju grančicu i munjevito joj počeo skidati lišće.

– Što radiš? – upita ga starac.

– Šibu za mojeg sina. Ne razumije više moj govor. Nadam se da će govor šibe razumjeti. A, hoće, hoće!

– Želiš razmjenu!? I, koliko za tebe vrijedi šiba od masline?

– Vrećicu dobrih savjeta koju je moj sin odbacio.

– Strpi se! – blago će stari Adrijan. – Šiba je kratkog vijeka. Posegnut će on ipak u vrećicu sa savjetima.

– Izdaje me strpljenje! Odmah mijenjam savjete za šibu.

Nakon tog oca naiđe jedna baka te odabere i ona nekoliko maslinovih grančica.

– Što će tebi maslinove grančice? – upita je Adrijan.

– Kako možeš pitati što će mi grančice koje simboliziraju mir?! Ta objesit ću ih na ulazna vrata i poželjeti da do kraja života s najbližima živim u miru i slozi.

– Onda, što za grančice nudiš?

– Dobre želje za maslinu – s osmijehom će baka. – Da se oporavi i nastavi roditi.

– Pristajem! – ushićeno će stari Adrijan.

Tada doleti čiopa i zatraži također jednu maslinovu grančicu.

– Što će tebi maslinova grana? – znatiželjno će starac.

– Da popravim gnijezdo. Prokišnjava. Debeli listovi masline najbolja su zaštita.

Čiopa veselo  zacvrkuće i nakon nekoliko letačkih vratolomija sjedne na Adrijanovo rame. Nakon kratkotrajnog razmišljanja uz šum maslinovih grančica,  Adrijan je upita:

– Što nudiš za uzvrat?

– I sljedeće ću godine sagraditi gnijezdo u potkrovlju tvoje kuće da ti pravim društvo i donosim sreću.

– Hm, vrećica dobrih savjeta, dobre želje i sreća! – s radošću će stari Adrijan. – Što mi više, uz zdravlje, u starosti treba?!

ODGOVORI NA PITANJA!

1. Što je bio Adrijanov otac?
2. Što je niklo ispred prozora Adrijanove kuće?
3. Kako se Adrijanov otac brinuo o maslini?
4. Što se pripremalo od plodova masline?
5. Što se jedne godine dogodilo s maslinom?
6. Što će Adrijan pripremati od listova masline?
7. Za što ocu treba maslinova grančica?
8. Za što baki trebaju maslinove grančice?
9. Za što će ptici maslinova grančica?